30 Ιουνίου 2013

ΧΑΙΡΕΤΙΣΜΟΣ ΤΟΥ ΠΡΟΕΔΡΟΥ ΤΗΣ ΠΑΝΕΛΛΗΝΙΑΣ ΟΜΟΣΠΟΝΔΙΑΣ ΑΠΟΣΤΡΑΤΩΝ ΑΞΙΩΜΑΤΙΚΩΝ ΣΩΜΑΤΩΝ ΑΣΦΑΛΕΙΑΣ, 
ΥΠΟΣΤΡΑΤΗΓΟΥ Ε.Α. ΘΕΟΦΙΛΟΥ ΑΘΑΝΑΣΙΟΥ

Πανοσιολογιώτατε,
Κύριε Γενικέ,
Κύριε Αρχηγέ,
Κ.κ. Επίτιμοι Αρχηγοί και Υπαρχηγοί των Σωμάτων Ασφαλείας, 
Κυρίες και Κύριοι, 

Οι Απόστρατοι της Ελληνικής Αστυνομίας και των άλλων Σωμάτων Ασφαλείας αισθάνονται μεγάλη τιμή, συγκίνηση και υπερηφάνεια συμμετέχοντες σήμερα στην εκδήλωση που οργανώνει προς τιμή τους η Ελληνική Αστυνομία.

Νιώθουμε πως οι νεότεροί μας που μας διαδέχθηκαν στο αστυνομικό καθήκον, όχι μόνο δεν μας ξέχασαν, αλλά αντίθετα εκδηλώνουν έμπρακτα την αγάπη και τον σεβασμό τους προς εμάς τους παλιότερους συναδέλφους τους.

Σήμερα οι εν ενεργεία και οι εν αποστρατεία αστυνομικοί πραγματοποιούν το ετήσιο αντάμωμά τους και σφυρηλατούν την άρρηκτη ενότητα που πρέπει να επικρατεί ανάμεσά τους και να βασιλεύει στις καρδιές τους.
Οι Απόστρατοι Αστυνομικοί μέσα από τους Συνδέσμους που ανήκουν επιτελούν κοινωνικό έργο και συμμετέχουν στα κοινωνικά, πολιτικά και εθνικά δρώμενα ως ενεργοί πολίτες. Μεταλαμπαδεύουν και αξιοποιούν καθημερινά το πνεύμα υψηλής ευθύνης που απέκτησαν ως εν ενεργεία αστυνομικοί. Εκφράζουν και με τον τρόπο αυτό προς την κοινωνία το πνεύμα και το ήθος του αστυνομικού.

Σήμερα που η χώρα μας, η κοινωνία ολόκληρη και ο απλός πολίτης ζουν σε ένα πρωτοφανές αρνητικό εθνικό, κοινωνικό  και οικονομικό περιβάλλον, η απογοήτευση είναι γενική και η διαμαρτυρία καθολική.

Μέσα όμως από αυτή τη γενική κατήφεια και την απελπισία αναδεικνύονται καθημερινά φαινόμενα και συμπεριφορές, οι οποίες τείνουν να διαρρήξουν τον κοινωνικό ιστό και να προκαλέσουν κοινωνικές αναταραχές με απρόβλεπτες συνέπειες. Της καταστάσεως αυτής επωφελούνται τα κακοποιά και εγκληματικά στοιχεία που επιδίδονται στη σύσταση συμμοριών για τη διάπραξη παντός είδους εγκλημάτων. Έτσι στους ώμους της Αστυνομίας μετατοπίζεται μεγάλο βάρος και αυξημένη ευθύνη.

Το θέμα της ασφάλειας καθημερινά αναδεικνύεται στην κορυφή της ατζέντας και η αγωνία των πολιτών κορυφώνεται, ενώ η πολιτεία κάνει πως δεν αντιλαμβάνεται την κατάσταση και επεκτείνει τα μέτρα λιτότητας στις χαμηλές αποδοχές των αστυνομικών. 

Εμείς οι απόστρατοι κάνουμε για άλλη μια φορά έκκληση προς τις πολιτικές δυνάμεις της χώρας και κυρίως στην Κυβέρνηση να αρθούν στο ύψος των περιστάσεων, να δείξουν τη στοργή και το έμπρακτο ενδιαφέρον προς τους αστυνομικούς που καθημερινά βρίσκονται στην πρώτη γραμμή και αντιμετωπίζουν, με άμεσο κίνδυνο της ζωής τους, τις πρωτοφανείς προκλήσεις που δέχεται η δημόσια τάξη και ασφάλεια.

Κύριε Αρχηγέ, όπως θα έχετε διαπιστώσει οι απόστρατοι στάθηκαν, στέκονται και θα στέκονται με συμπόνοια και ειλικρινές ενδιαφέρον, στο πλευρό σας, κυρίως στα δύσκολα.

Θα συνεχίσουμε τις παρεμβάσεις και τις παραστάσεις μας για να ενημερώνουμε την κοινή γνώμη και να στηρίζουμε το έργο της Αστυνομίας, αλλά και να εμψυχώνουμε τους αστυνομικούς στο μεγάλο και δύσκολο αγώνα που διεξάγουν.

Είμαστε πρόθυμοι για τη στενότερη συνεργασία στην πράξη με τους εν ενεργεία και καλούμε τους παλαιότερους ηγέτες της Ελληνικής Αστυνομίας, αλλά και όλα τα διακεκριμένα στελέχη που διέπρεψαν ως εν ενεργεία σε διάφορους τομείς να προσέλθουν αρωγοί στους μαχόμενους συναδέλφους και να προσφέρουν τις γνώσεις τους και την πείρα τους.

Τελειώνοντας επαναλαμβάνω ότι όλοι μας αισθανόμαστε υπερήφανοι και νιώθουμε ιδιαίτερη χαρά, τιμή και ικανοποίηση για την καθιέρωση και πραγματοποίηση αυτής της λαμπρής τελετής.

Σας ευχαριστώ.

